Byna 6 miljoen het belasting ingedienArgieffoto Meer as 5.94 miljoen belastingbetalers het Vrydag die sperdatum vir die belastingseisoen van 2015 gehaal, het Jonas Makwakwa, kommissaris van die Suid-Afrikaanse Inkomstediens (SAID), Sondag gesê. Makwakwa het die belastingbetalers bedank wat hul verantwoordelikheid nagekom het. “Dit is ŉ noemenswaardige prestasie. Ons is trots op die hoogste vlak van fiskale burgerskap wat die belastingbetalers getoon het. Baie dankie, Suid-Afrika, hierdie belastingseisoen behoort aan die miljoene belastingbetalers wat betyds hul opgawes ingedien het.” Die 5.94 miljoen opgawes is 11.52% hoër as in 2014. Die getal sluit individue en trusts in. Nakoming vir belastingbetalers is vir die derde jaar meer as 90%. Van die opgawes wat teen 27 November ingedien is, was 4.2 miljoen vir individue in die 2015-belastingjaar en 1.69 miljoen was opgawes wat nog uitstaande was vir vorige jare. Altesaam 45 390 trusts het opgawes ingedien. Altesaam 99.96% van die opgawes is elektronies ingedien, óf deur eFiling (51.84%), óf elektronies by ŉ SAID-tak of mobiele belasting-eenheid. Minder as 2000 opgawes (0.04%) is per hand ingedien. Meer as 95% van alle opgawes is binne drie sekondes geassesseer en meer as 99% binne 24 uur. SAID het 1.82 miljoen terugbetalings gedoen ter waarde van R15 miljard. Meer as 95% van hierdie terugbetalings is binne 72 uur afgehandel.